Papersnake/gushiwen huggingface dataset:
观楚山关庙长篇记旧读史成唐律
萧立之（宋代）

振世威名一宝刀，紫髯郁郁见人豪。受恩刘氏心非二，报效曹公义亦高。

须信千年存庙食，不应一死误儿曹。江南处处新祠屋，可使雄兵叹不遭。
呈陆农师 其五
孔平仲（宋代）

果下名驹踏路莎，沙堤虽小未相多。夕天返照摇珠璧，玉宇微风荡绮罗。

维棹水边舟不正，止车门外毂相摩。手搴露蕊真清旦，一样新翻蜀锦窠。
句
韩璜（宋代）

愿为靖节妃。
金丹诗诀 其十
陈楠（宋代）

九转紫金成至宝，天门地户自关琐。三百八十有四铢，散为三万六午颗。
颂古一百二十一首
释宗杲（宋代）

一正一邪，一倒一起。
文远赵州，靴里动指。
石州慢·高与双崖
姚燧（元代）

高与双崖，冯雪魏青，三子皆人杰。当年惯见中宵，天外德星难杰。华觞雕俎，清辞细切琅?，定应袖有锟＊铁。而我独离群，卧南阳甘节。书绝。故人石影，新翻欲谱，调疏声拙。谁遣巫阳，唤起腾王长别。珠帘画栋，萦飞南浦朝云，当时此句虽清切。何似倚危阑，满西山晴雪。
仙家
释文珦（宋代）

四面烟霞一径苔，碧桃花际洞门开。
椶冠道士向余说，时复有人骑鹤来。
自遣三首
释智圆（宋代）

讲退时时学苦吟，人间声利已无心。
水边占得清闲景，雨霁遥峰夜月深。
同小姪珪璞溪上汎舟
宋祁（宋代）

出郭晓云霁，泛舟春日迟。
诗怀随物放，酒面任风吹。
循岸烦鸥起，看山惜棹移。
州人轻此乐，赖与汝曹期。
九月二十六日同朝宗泽民游洞宫用刘使君韵二
吴芾（宋代）

云藏仙窟几何年，一旦来游岂偶然。
造物应怜林下客，故令一睹洞中天。
鸣雁二章 其一
张玉娘（宋代）

鸣雁征征，白露既零。猗嗟清兮，怀彼春冰。

鸣雁嗥嗥，凉风飘飖。猗嗟娈兮，怀彼春宵。
行香
宋祁（宋代）

朱华通奏见晨晖，内寺传薰得早归。
私舍不应劳薄澣，天花仍在净名衣。
和石庵洪府理金沙酴醾牡丹二首 其二
何梦桂（宋代）

洛花欲放趁春忙，一架花添两样芳。倚槛白红多侍女，临轩黄紫是真王。

只愁吴苑馆娃老，无奈唐宫春恨长。说与天公须爱惜，莫教风雨委泥香。
虎枕
刘挚（宋代）

耒阳得奇枕，状比猛兽姿。呀吻目睛转，中有机纽施。

持须世所戒，羊质还可嗤。莫作邯郸想，曲肱吾所师。
释奠斋不
朱熹（宋代）

理事未逾月，簿书终日亲。简编不及顾，几阁积埃尘。

今辰属斋不，烦局一舒伸。瞻眺庭宇肃，仰首但秋旻。

茂树禽转幽，忽如西涧滨。聊参物外趣，岂与俗子群。
避乱山家
萧澥（宋代）

野人生长在高山，道路崎岖轻往还。
长是五更炊未熟，已笼鸡鸭送林间。
暮春三首 其二
张耒（宋代）

应接非吾事，深幽兴有馀。笋深鸣鸟下，花薄午风疏。

草浅见飞雉，溪清生细鱼。端居亦多趣，不用席门车。
和三司晏尚书秋咏
宋祁（宋代）

霜繁天白雁行单，灌莽梢梢矗早寒。
正是河山摇落处，莫轻离思欲凭栏。
戏赠张书记
李商隐（唐代）

别馆君孤枕，空庭我闭关。池光不受月，野气欲沉山。

星汉秋方会，关河梦几还。危弦伤远道，明镜惜红颜。

古木含风久，平芜尽日闲。心知两愁绝，不断若寻环。
春游故事
永瑆（清代）

上春时节上京游，春雨春风尽未休。何处行云停翠管，几家明月入朱楼。

山亭小部唐三辅，蜡烛轻烟汉五侯。燕子只知寻社垒，一年一度认帘钩。
寄浔州陈郡丞
欧大任（明代）

君求勾漏几年游，关内何如万户侯。黔北路犹通郡郭，粤南人自忆江楼。

襜帷乍出湘漓月，羽扇曾挥骆越秋。信美亦知深恋阙，赋成宁但胜荆州。
雪香亭月下偶得名酒径醉为赋
耶律铸（宋代）

琼露融云液，金泉涌月波。带花浮绿蚁，和月卷红螺。

夜色依香雪，春容动绮罗。是须轰玉笛，倚弄玉龙歌。
侯司空第山园咏妓
刘删（南北朝）

石家金谷妓，妆罢出兰闺。看花争欲笑，闻瑟似能啼。

山边歌落日，池上舞前溪。持人当桃李，无处不成蹊。
蕲步四绝句
李流谦（宋代）

去岁南乘下峡舟，西归仍此听巴讴。
题桥亦浅丈夫事，未赎当年犊鼻羞。
寄家书有怀岁寒五友二首
钱时（宋代）

想得瑞香花日多，水仙消息又如何。
篱边尚有余香下，兰茁新芽长进麽。
题费氏清馀轩
郭印（宋代）

闻说南轩下，澄然洗客心。
不风兰自馥，非雾竹常阴。
檐影閒云过，棂光淡月侵。
兴来谁与语，抚弄膝间琴。
平塘三首次子辉韵
陶梦桂（宋代）

归来荒却旧田园，手自诛锄又一番。
江上清风终耐久，依然和月到柴门。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首 其二
安超（清代）

孔融初谒李膺门，累世通家古谊存。敢托双鱼陈景慕，帐中应不难司阍。
关山道中
钱良择（清代）

于役方知行路难，兼程莽莽过重关。鸟随落叶下枯树，人带夕阳穿乱山。

废耒江淮愁木酪，荷殳秦楚盼刀环。季鹰岂有封侯骨，甘弃莼鲈去不还。
约二同年游虎丘
陈造（宋代）

兼旬闭户耐寒威，起视晴空碧四围。
黄鸟啼边忽游子，白龙去后渐单衣。
年时尚记寻芳约，老境仍怜得醉希。
红影幽香虎丘路，杖藜携酒莫相违。
燕李录事
韦应物（唐代）

与君十五侍皇闱，晓拂炉烟上赤墀。
花开汉苑经过处，雪下骊赤沐浴时。
近臣零落今犹在，仙驾飘飖不可期。
此日相逢思旧日，一杯成喜亦成悲。
秋夜闲居即事寄庐山郑员外、蜀郡符处士
杨巨源（唐代）

忧思繁未整，良辰会无由。引领迟佳音，星纪屡以周。

蓬阆绝华迟，况乃处穷愁。坠叶寒拥砌，灯火夜悠悠。

开琴弄清弦，窥月俯澄流。冉冉鸿雁度，萧萧帷箔秋。

怅怀石门咏，缅慕碧鸡游。仿佛蒙颜色，崇兰隐芳洲。
步月 己未岁吴山灯市甚盛用史梅溪韵
厉鹗（清代）

瞰月峰高，看街帘远，物华取次如归。夜深寒浅，春在六铢衣。

望来处、纱笼万点，见背后、钗燕双飞。疏梅下、星移汉转，胜似拜安妃。

尘霏。行不断，踏歌伴软舞，随地成围。天教晴稳，乐事往年稀。

念游侣、馀酲尚在，问殢人、香梦谁知。匆匆里、饧箫又晓透罗帏。
听雪
释文珦（宋代）

密片打窗窗自白，老翁寒坐正清吟。
忽闻压折墙头竹，却想山中积处深。
别方桐川
周紫芝（宋代）

一麾投老始专城，共理聊烦助圣明。欲识斯民元不病，要知循吏本无声。

官闲莫道州如斗，客满何妨饮似鲸。它日桐川楼下酒，会须分与故人倾。
腊梅诗
曾习经（清代）

水晶欲刻鸳鸯翅，金粉私裁蛱蝶衣。记得小楼熏被夜，梦回宫烛照横枝。
游天平题文正公祠
顾瑛（元代）

魏公勋业垂前代，百世高风道并隆。立庙东吴见遗像，出师西夏有全功。

山回鸟道千盘尽，天入龙门一罅通。赫赫皇元昭祀典，烝尝亦与武侯同。
初寒
陆游（宋代）

江路常逢雨，山城早得寒。
兰凋初解佩，菊老尚加餐。
节物知何负，情怀自鲜欢。
浮生看已熟，不必梦邯郸。
宿吴匡山破寺
皎然（唐代）

双峰百战后，真界满尘埃。蔓草缘空壁，悲风起故台。

野花寒更发，山月暝还来。何事池中水，东流独不回。
圣女祠
李商隐（唐代）

松篁台殿蕙香帏，龙护瑶窗凤掩扉。无质易迷三里雾，

不寒长著五铢衣。人间定有崔罗什，天上应无刘武威。

寄问钗头双白燕，每朝珠馆几时归。
松滋渡二首 其一
司空图（唐代）

步上短亭久，看回官渡船。江乡宜晚霁，楚老语丰年。
季夏同家弟邀妙上人园游会大雨河涨
温纯（明代）

底事骤清凉，开襟共此堂。正逢甲子雨，况是水云乡。

说法风帆定，无机鱼鸟忘。一身天地小，吾亦爱吾狂。
乾道初予自临川归锺陵李德远范周士送别於西
陆游（宋代）

十五年前宿战平，长亭风雨夜连明，无端老作天涯客，还听当时夜雨声。
与友人书（节选）
顾炎武（明代）

人之为学，不日进则日退。独学无友，则孤陋而难成。久处一方，则习染而不自觉。不幸而在穷僻之域，无车马之资，犹当博学审问，古人与稽，以求其是非之所在，庶几可得十之五六。若既不出户，又不读书，则是面墙之士，虽有子羔、原宪之贤，终无济于天下。子曰：“十室之邑，必有忠信如丘者焉，不如丘之好学也。”夫以孔子之圣，犹须好学，今人可不勉乎？
宫词 其九十二
周彦质（宋代）

感古梅妆范样殊，折梅特地试妆梳。薄施红粉临鸾鉴，却是梅花迥不如。
和刘与权韵三首
吴芾（宋代）

异县相望两驿间，何时复此共看山。
向来同社今无几，莫惜篮舆数往还。
二唁诗 少保张公
郑思肖（宋代）

将军本北人，归顺年已久。擢身将校中，腰绾中国绶。

身润白玉洁，面狞黑铁丑。刚勇有武威，功出众人右。

一朝天柱折，当昼丰其蔀。阴阳反铁炭，杯棬贼杞柳。

公卿文章士，尽醉马乳酒。未闻天地间，生死反噬狗。

幸有张将军，强哉气赳赳。生死不携异，宁受奸宄狃。

平生铁石肠，明白照九有。荧荧赤伏符，百拜悬右肘。

谋画入微茫，僵目拇撑口。死战拓山开，高擎日月走。

剖心喂龙雏，淋漓血双手。圣火寿绵绵，凡水焉能溲。

瞬目出死关，命在事非偶。张巡埋骨地，顽石变琼玖。

白光射天门，璀璨夺星斗。英气磨不坏，生公踵其后。

播荡大海外，若子死恋母。屈指我世祖，建武又乙酉。

恶兽脑百裂，始识狮子吼。天风吹新雨，浊劫净无垢。
送讲师惟爽归杭州
赵抃（宋代）

旧隐重寻远世机，呼童把帚扫禅扉。疏帘捲尽南轩阁，引得湖光一片归。
题县八景 其七 丘林梅月
卢宅仁（明代）

有月须有梅，有梅须有月。梅月两得兼，上林独清绝。

天边素魄生，篱落暗香发。缓步对沉吟，无令空陨没。
送李微之粹成都
洪咨夔（宋代）

凤生丹山西，来为太平符。
矫立青琅玕，祥云蔚相扶。
一鸣合箫韶，再鸣应驺虞。
散为清明风，万象皆敷与。
色举抑何决，矢脱金仆姑。
戛摩参旗高，可望不可呼。
穿花迷娇雉，唼藻戏乳凫。
搔道重太息，春阴渺江湖。
春城即事
郭辅畿（明代）

傍砌苔痕翠，栖梁燕语高。湿云笼醉杏，细雨洗新桃。

人只春衣冷，心摇午梦劳。情丝飘似絮，慵倒玉壶醪。
又作二绝 其一
吕本中（宋代）

荒山古寺欲黄昏，梁上诸君欲到门。雨湿雪童埋处土，向来精爽更谁论。
观山寺僧穿井重礼石霜长者
曹松（唐代）

云僧凿山井，寒碧在中庭。
况是分岩眼，同来下石瓶。
旁痕终变藓，圆影即澄星。
异夜天龙蛰，应闻说叶经。
不二门
白居易（唐代）

两眼日将闇，四肢渐衰瘦。束带剩昔围，穿衣妨宽袖。

流年似江水，奔注无昏昼。志气与形骸，安得长依旧。

亦曾登玉陛，举措多纰缪。至今金阙籍，名姓独遗漏。

亦曾烧大药，消息乖火候。至今残丹砂，烧乾不成就。

行藏事两失，忧恼心交斗。化作憔悴翁，抛身在荒陋。

坐看老病逼，须得医王救。唯有不二门，其间无夭寿。
梅花
刘克庄（宋代）

江都车马满斜晖，争赴城南未掩扉。
要识梅花无尽藏，人人襟袖带香归。
挽唐伯玉常卿二首 其一
刘克庄（宋代）

身自无安处，升州更广州。逐教子方去，死到了翁休。

凤至虞廷喜，麟亡鲁野愁。忧时兼悼友，白却九分头。
郡楼闲望书怀
刘兼（唐代）

郡城楼阁绕江滨，风物清秋入望频。铜鼓祭龙云塞庙，

芦花飘市雪粘人。莲披净沼群香散，鹭点寒烟玉片新。

归去杜陵池馆在，且将朝服拂埃尘。
偶题
孙应时（宋代）

困虽有舌吾安用，贫到无锥乐更深。
百岁难逃少壮老，多思何益去来今。
弈秋岂必长先手，画史谁知独苦心。
一枕春宵方化蝶。三竿朝日又鸣禽。
山径柳（以下十四首一作临平坞杂题）
顾况（唐代）

宛转若游丝，浅深栽绿崦。年年立春后，即被啼莺占。
遁斋
郭印（宋代）

念念等空寂，行藏鬼莫窥。
是名真遁者，安用山林为。
春书
晁说之（宋代）

春色今朝见，羇人有好怀。
暄风催酒熟，细雨送花开。
魂梦迷梁苑，文章愧楚才。
重湖烟艇去，月下采珠回。
夏日南园
文同（宋代）

阴阴乔木下，翠影若云浮。
满地紫桑椹，数枝黄栗留。
迎风湖上去，避日竹间游。
定作今宵雨，绕墙啼晓鸠。
依韵和张文通寺丞寄鲜于子骏职方
强至（宋代）

西州夫子善谈天，语入精微服四筵。
交分正论诗卷里，别愁忽到酒樽边。
马冲雪片归梁苑，莺唤年芳忆渭川。
盛事青云看接迹，衣冠乡里旧多贤。
咏梅五十首呈史尚书
释绍嵩（宋代）

篱落寒梅三两枝，水沉为骨玉为肌。
悬知此去长闲暇，看尽东风烂熳时。
送史子贯归观且迎妇也
方岳（宋代）

久住西湖梦亦佳，鹭朋鸥侣自烟沙。
江行枫叶几何里，春至梅梢次第花。
尽有好山容对榻，却因吾子转思家。
青灯书册夜深雨，莫为乘鸾学画鸦。
大舟
王令（宋代）

大舟无风帆不举，小舟榜入青冥去。
渔子舟中呼且歌，夜半闻鱼谁得多。
英宗皇帝挽词五首 其一
朱长文（宋代）

仁庙规模远，慈闱教爱隆。承平万世策，临御五年功。

玉锁开天上，金縢纳匮中。乘云那复见，陵柏起悲风。
郡伯刘怀翁移守皖江
候麟勋（清代）

何幸调羹社稷臣，南来剖竹福斯民。庭留冬日暄无告，面冷秋斯杜有因。

多士环桥邀雨化，老农鼓腹乐风淳。文章太守挥毫处，衮起昌黎百代新。
次院长后九月十日对菊
黄廷用（明代）

今岁黄花何太晚，秪缘闰月再重阳。凭阑更喜花如昨，紫阁朱衣送酒尝。
秋词
史文卿（宋代）

桂枝风动小山幽，雨过陂池水漫流。
拟作楚骚吟未了，一行新雁数声秋。
社日以旱蔬食
方岳（宋代）

骄阳挟融风，合力为此旱。
南山肤寸云，六合望弥满。
怒吹不待族，赤日行火繖。
幽窗几长身，玉立拯萧散。
中乾不自持，槁项何足算。
以兹占西畴，可想一本稈。
社公亦耐事，水旧不渠管。
方勤玉食忧，不令屠牛坦。
坐令宰平手，无肉醉町畽。
但闻宽大书，已责宁使缓。
龙湫有潜鳞，郁屈睡欲懒。
移文颂风伯，九关谁可款。
次琴溪
梅庚（清代）

急涨吞沙阔，飞虹架壑虚。田家桑落酒，风物药柤鱼。

真觉仙坛近，何妨人世疏。未能凌绝顶，立马一踟蹰。
冬日伤志篇
邢邵（南北朝）

昔时惰游士，任性少矜裁。朝驱玛瑙勒，夕衔熊耳杯。

折花步淇水，抚瑟望丛台。繁华夙昔改，衰病一时来。

重以三冬月，愁云聚复开。天高日色浅，林劲鸟声哀。

终风激檐宇，馀雪满条枚。遨游昔宛洛，踟蹰今草莱。

时事方去矣，抚己独伤怀。
鸿门歌
夏溥（元代）

大风扬兮赤云屯，楚人望气皆龙文。当时吾甚笑亚父，幸至彭城疽背死。

谁云沐猴竟遭烹，汝乃盛怒咍孺子。嗟哉拔山之力不可得，扶义而西取天下者以三尺！

君看项王重瞳舜重瞳，天命乃在隆准公。
为杨子常题文水画吴中山水 其十 横塘
王彦泓（明代）

缥缈空亭盖石梁，压村山色郁青苍。烟波一折南流去，便是吴王走狗塘。
熊公见西山赞
释广闻（宋代）

一见能全机，隐身定无路。遇犹不遇时，病在回头处。
先府君墓焚新刻手藁感而有述示兆蕃
李东阳（明代）

平生读父书，句读粗可了。残篇半零落，一一费探讨。

嗟哉手泽半，字法有遗藁。忆当临池时，楮墨彻昏晓。

好古穷鸿茫，蒐奇极幽眇。学成不用世，祗以慰枮槁。

殷勤受简劳，犹及趋庭早。摩挲日几过，倏忽年将老。

有生妙镌刻，铁笔随指爪。经时历冬夏，计日通酉卯。

编成众所叹，艺绝今应少。蓼莪比周人，荐芰惭屈到。

西郊霜露降，不日严拜扫。祝告假文辞，精诚藉薰燎。

悲风回轻烟，横泪洒衰草。公家有瘝旷，尘务多纷扰。

志养久莫酬，吁嗟得为孝。地下谁有知，吾儿慧而夭。

愿拓万本馀，装藏富缃缥。流传遍朝野，散布盈海峤。

书香属有托，夙夜当自保。以兹结构法，作室须念考。

虽无籯金遗，世德以为宝。
关山雪霁图
凌云翰（元代）

前峰后峰雪模糊，东村西村春有无。快雪时晴入佳想，况复见有关山图。

关山迢递相联属，玉洁珠光眩人目。扶桑飞上金毕逋，暗水流澌度空谷。

野桥行遇路三叉，青旗插檐沽酒家。驱驴倦客得少憩，怅望远道还咨嗟。

诗翁好事常起早，天寒秪恐梅花老。柴门时有故人来，阶下白云须用扫。

有图一日落尘寰，笔法依希荆与关。人生远游固云乐，何似在家长看山。

我本识字耕夫耳，占祥便作丰年喜。田园归隐会有时，麦饭饱餐茅屋底。
题画梅
张弼（明代）

张侯写梅悬素壁，梅下横铺八尺席。瑶台雪罨黄琉璃，清气逼人禁不得。

而我偃卧于其间，深院日长轰鼻息。梦魂恍恍江南游，白云茫茫四无极。

蹇驴独跨蹄蹴冰，长笛横吹声裂石。素鸾舞月夜昏黄，老鹤叫霜天惨黑。

豪气直压孤山翁，不知身是红尘客。觉来瞪目看梅花，苦忆江南心恻恻。

自从书剑赋长游，玉窗梅花几狼籍。是时梅实金丸光，玉纤捧碗调冰浆。

纵吸此花霜雪意，洗我五色文字肠。微名缚我何时了，见梅空忆江南好。

不如两翼搏天风，九点峰前一飞鸿。
止酒
张孝祥（宋代）

饮酒见真性，此酒不可止。一饮病三日，止酒宁获已。

饮酒有别肠，劝酒无恶意。既因酒成病，那识酒真味。

将军骂不敬，次公醒而狂。破面枨触人，不如持空觞。

人言我止酒，似是遣客计。但使客常满，客醉我亦醉。
寓虎丘李如谷观察过访
李云龙（明代）

三尺匡床千顷云，捲帘终日坐氤氲。欲扳琼树方劳梦，正对梅苍忽遇君。

解带青山浮翠近，和歌啼鸟隔林闻。知从汉水新停节，携得芳兰满袖芬。
殿前欢·里西瑛号懒云窝自叙有作奉和
乔吉（元代）

懒云窝，静看松影挂长萝，半间僧舍平分破，尘虑消磨。听不厌僧士歌，梦不喜高轩过，聘不起东山卧。疏慵在我，奔兢从他。
月集呼声妓不至野渡於觞末俾赋诗以纪初集
卫宗武（宋代）

真率盟齐喜有初，崇觞载俎志交孚。
共披白帢俱沾醉，独惜红裙不爱呼。
拟洛耆英宜有咏，班原九老可成图。
从今胜集循环举，岁岁毋令此意辜。
送王郎中知江阴
王安石（宋代）

持归霄汉青绫被，去看吴都白马潮。
叠鼓渡江寒浪伏，鸣铙入境野云飘。
鱼穿杨柳夸鲸脍，人采芙蓉学细腰。
家有三槐为太守，弟兄谁似李文饶。
八出梅
李龙高（宋代）

宣城妙品世无双，不肯随时一样妆。
党锢诸贤销铄尽，至今千载骨犹香。
余辛卯岁卧病郡 其二
刘克庄（宋代）

如闻攻老拙，颇似斫虚空。众口嘲投阁，新眉妒入宫。

一身槁梧上，百岁大槐中。莫叹形骸废，姑留两颊红。
送莫子偲游赵州赴陈刺史之招
张之洞（清代）

黄沙舞风白日晡，眲叟束书戒仆夫。何事犯寒须冻结，南渡衡滱饥来驱。

臣朔履破不足道，君亦如此堪卢胡。蚤年高名动帝都，西南郑莫称两儒。

犍为文学毋敛尹，三千年上攀为徒。涩体惯作孟郊语，瘦硬能为李潮书。

今年京国朋不孤，瑰琦跌宕刘与吴。经生壮士各异态，臭味自合无差殊。

刘归吴逝君去国，远游宝璐何人沽。君诗送我西山麓，重裘装缠秋林疏。

我歌送君燕市外，剑筑萧瑟冬原枯。勿饮赵茶浇赵酒，平原公子无时无。
呈明叔七首
赵蕃（宋代）

今年梅愈去年多，我亦催行奈汝何。
此树与君同所植，交情要保岁寒柯。
秋水芙蓉
李之世（明代）

朱华涵绿浪，并泻一秋光。澹冶生閒韵，清妍濯浅凉。

飘来枝影动，散去岸痕香。水镜如同照，流波望正长。
和周寺丞韵
彭汝砺（宋代）

玉津亭树雪层层，故比人间分外清。恰似江南春到处，梅花一片拆园英。
捕虎行
陆游（宋代）

山村牧童遭虎噬，血肉俱尽余双髻。
家人行哭觅遗骨，道路闻之俱掩涕。
州家督尉宿山中，已淬药箭攒长弓。
明朝得虎彻槛阱，缫丝捣?歌年丰。
煎茶峰
陈岩（宋代）

春山细摘紫英芽，碧玉瓯中散乳花。
六尺禅床支瘦骨，心安不恼睡中蛇。
上巳日赐裴度
李昂1（唐代）

注想待元老，识君恨不早。我家柱石衰，忧来学丘祷。
吴山人李太史盛秀才同登清凉山得多字
欧大任（明代）

问是清凉寺，南朝事若何。春阴屯树密，山色照江多。

万堞开林麓，千秋散绮罗。且持醽酴去，醉眼送沧波。
答子宣雪中惠吴中珍味
王柏（宋代）

谁枉袁安雪里车，忽然台馈入吾庐。
平生安识吴中味，搅碎衰翁满腹蔬。
漫兴一首
刘克庄（宋代）

生在重华内禅前，红颜倏忽变霜颠。
吾虽后辈识前辈，彼以小霜疑大霜。
殇子几曾知寿夭，死人安可语神仙。
何须求入耆英社，作老农夫也自贤。
上巳忆白下
李葂（清代）

清明恰是握兰辰，遥卜秦淮景物新。杨柳晚风深巷酒，桃花春物隔帘人。

桥边车过香生路，楼外船归月满津。憔悴不堪来旧馆，相逢谁为浣沙尘。
驻跸灵岩叠旧作韵
弘历（清代）

熟路明知步步中，穿松钟识出花宫。峰姿峭茜四邻接，塔影玲花八面通。

震泽远凭镜呈白，云窗小坐篆消红。静观何物名今昔，行漏依然丁复东。
翰林院中感秋怀王质夫（王居仙游山）
白居易（唐代）

何处感时节，新蝉禁中闻。宫槐有秋意，风夕花纷纷。

寄迹鸳鹭行，归心鸥鹤群。唯有王居士，知予忆白云。

何日仙游寺，潭前秋见君。
郢城秋望
郎士元（唐代）

白首思归归不得，空山闻雁雁声哀。

高城落日望西北，又见秋风逐水来。
和陈州田舍人留别
王禹偁（宋代）

宛丘分理藉贤明，暂辍词臣抚百城。
职罢掖垣人共惜，郡连京辅自为荣。
休吟红药堦前色，且听长淮枕上声。
驻马都门相别处，柳黄莎碧上林莺。
题玉山中所藏赵千里画金碧山水图
张天英（元代）

天上白云满空谷，树下三间两间屋。玄晏先生不出门，自检残书手□读。

醉翁斜带紫纶巾，过水呼童御黄犊。犊之背乐不可言，王孙写入冰绡幅。

君不见戎车□战场，秦王失其鹿。笑杀当时园绮翁，白头去谒隆准公。
寄题朱元晦武夷精舍十二止宿寮
杨万里（宋代）

一老说谈话，诸君未要眠。
开窗放山月，把酒奏溪泉。
钱张宣慰三首
王义山（宋代）

种了甘棠打叠回，遮留竞凑辙辕来。
只存诗檐作行李，若问归囊清过梅。
抵为运筹咨汉杰，传闻近日筑燕台。
为言民力东南竭，好趁层霄阊阖开。
白马
杜甫（唐代）

白马东北来，空鞍贯双箭。可怜马上郎，意气今谁见。

近时主将戮，中夜商於战。丧乱死多门，呜呼泪如霰。
瑞龙吟 杏花
杨慎（明代）

东风峭。谁猜水剪余霞，日烘残照。妆成窥宋东墙，倾城倾国，嫣照一笑。

轻笼罩。叶底烟开冉冉，枝头春闹。燕泥香里，斜阳酒旗映水，天涯一棹。

消息繁华谁报。记曲江池上，长安古道。愁落愁开，雨横风暴。

沈吟无语，时把朱阑靠。知谁伴、单衫露冷，醉红簪帽。

倚醉狂歌浩。悠悠尽是伤离调。花艳为谁好。春又晚、可惜年华空老。

关山迢递，故人难到。
句 其一
蒋静（宋代）

行艺已书丞相笔，姓名还结裕陵知。
天仙子 其一 初赴省别妾
刘过（宋代）

别酒醺醺容易醉。回过头来三十里。马儿只管去如飞，牵一会。

坐一会。断送杀人山共水。

是则青衫终可喜。不道恩情拼得未。雪迷村店酒旗斜，去也是。

住也是。烦恼自家烦恼你。
赴刘子维约同郭渭石刘孟元游少林晚宿法王寺
窦克勤（清代）

逶迤岳下共徘徊，次第登临一径开。寺护荒烟邻虎窟，潭浮肃气近龙台。

青山暮影随波转，白雪高吟爱月来。为叩僧门聊一问，红尘何处是蓬莱。
刘美中自翰苑归追怀平昔之游再过唐兴寺陈迹依然辄成长句奉呈
王庭圭（宋代）

重寻古壁旧题诗，林竹萧森上翠微。但见晓猿惊蕙帐，应无山翠怪儒衣。

野僧忽自云中出，阁老新从天下归。拍手相欢同一笑，可能长伴钓鱼矶。
拟古四首 其二
黄瑜（明代）

太极涵万始，羲娥运灵景。春声殷木末，池塘噪蛙黾。

彼美林居子，歛神发深省。月出千山晓，云来万壑暝。

抱独人不知，竹风吹松影。
清明前一日李观察席上得风字
秦观（宋代）

病躯寒食百无悰，偶到平阳旧第中。
池御信为三辅冠，杯盘真有五陵风。
美人赋韵分春色，上客挥毫夺化工。
白发渐於花柳薄，但怜流水碧相通。
十月十七日大椿堂小集胡从周季怀以予目疾皆许送白酒弥旬不至戏成长韵
周必大（宋代）

畏疾甚畏威，目昏口止酒。尔来时一中，免使论薄厚。

仪康业废祀，酿具散莫纠。采药山已焚，种秫时转后。

门稀问字客，室乏借书缶。尚赖金石交，每顾贫病叟。

前时相娱乐，如对疏广受。有浆不待乞，似验岁在酉。

今日扫风轩，明日芼园蔌。白衣两不来，往往化乌有。

颇闻继高会，沾醉牛马走。宁忘伐木诗，酤湑吝朋友。

或疑决西江，耻复饷升斗。胡不玩易象，樽簋纳吾牖。

二义倘未然，诺责何为负。君兮优阮籍，仆也减兖守。

结交十五年，果可不饮否。食言能无肥，有孚乃免咎。

速宜倒糟床，走送昔与醙。勿学比舍郎，夜半招吏部。
和洁堂见寿十章
马廷鸾（宋代）

我生嘉定间，宝运稽炎隆。
当时贡珍祥，今日泣麟穷。
感事
晁说之（宋代）

玉仙鸿福最先春，今日枝头历虏尘。
千里无非逃难客，二年谁是看花人。
偶来水国充饥易，况有儒冠请益频。
天志虽穷吾道在，图书焚尽更重新。
道复西斋偶成
文徵明（明代）

风生回渚玉涟漪，秋晚茆檐白日迟。一事不经心境寂，离离松影坐来移。
张子房祠
钱孟钿（清代）

狙击早销秦帝胆，借筹竟创汉家基。空疑状貌同雌伏，始信功名见猎迟。

帷幄总分黄石略，云山不负赤松期。高踪迥出韩彭外，紫柏千秋护旧祠。
晋公魏国夫人柳氏挽歌
顾况（唐代）

鱼轩海上遥，鸾影月中销。双剑来时合，孤桐去日凋。

夕阳迷陇隧，秋雨咽笳箫。画翣无留影，铭旌已度桥。
和刘驾博士赠庄严律禅师
李洞（唐代）

人言紫绶有光辉，不二心观似草衣。尘劫自营还自坏，

禅门无住亦无归。松根穴蚁通山远，塔顶巢禽见海微。

每话南游偏起念，五峰波上入船扉。
故孺封曹氏挽章
苏籀（宋代）

豪宗相承籍，遗懿本驯良。
夫息遵慈芘，汙莱化阜康。
杯棬留燕机，丹篆勒阴堂。
愈愈垂青紫，诜诜庆祚长。
熊掌
吴敦仁（清代）

占熊食指动何如，奇液都从两掌储。舐久应怜胝渐薄，熟迟转掌味留馀。

八珍有数同烹豹，二美难兼且舍鱼。欲识含津工肖象，铜仙顶上露盘舒。
石埭道中
黄彦平（宋代）

地势方呈险，溪流不得平。
涛头开沸白，石齿聚寒清。
纳纳三江暮，油油万壑倾。
澄清浑漠测，泯默谅无声。
用前韵寄吴知府广德归
释宝昙（宋代）

好风吹梦到祠山，造物乾忙我自闲。
五日颂声今故在，一春诗债共谁还。
鼠肝虫臂窥前辈，蜗角蝇头战百蛮。
遥指行云为公说，由来此语不须删。
无题 其一
彭世潮（明代）

风雨三春梦正饶，西陵芳草恨遥遥。萧条秋髻看将白，零落诗魂欲待招。

旧事易随灯烛灭，新愁难向酒杯消。年来光景空低首，夜月寒江共寂寥。
喜屠虞田至京
沈宝森（清代）

不信君犹在，音书隔五年。贼中杜陵泪，海外管宁船。

谒帝中兴日，思亲万里天。今生复相见，秋鬓各苍然。
灵溪老松歌
卢士衡（唐代）

灵溪古观坛西角，千尺鳞皴栋梁朴。横出一梁戛楼阁，

直上一梁扫寥廓。白石苍苔拥根脚，月明风撼寒光落。

有时风雨晦暝，摆撼若黑龙之腾跃。合生于象外峰峦，

枉滞乎人间山岳。安得巨灵受请托，拔向青桂白榆边安著。
元日
刘克庄（宋代）

元日家童催蚤起，起搔冷发惜残眠。
未将柏叶簪新岁，且与梅花叙隔年。
甥侄拜多身老矣，亲朋来少屋萧然。
人生智力难求处，惟有称觞阿母前。
临川县治古桂两大株与叶潜仲邬文伯饮花下
赵汝燧（宋代）

双桂相传久，百年殊未衰。树联铺叶密，根老著花迟。

葩坠黏诗笔，香浓透酒卮。月中但孤影，安得两交枝。
送范大著文叔知彭州
陈傅良（宋代）

中书世禄今无几，唐鉴家声世不多。
安得有人贤若此，忽闻去国意如何。
同朝最是头先白，知己还愁语太苛。
尽欲读书三万卷，蓬莱未必似岷峨。
春野五首
宋庠（宋代）

近出东郊道，时巾下泽车。
田溝蛙拖紫，沙径鸟留书。
木引藤絲远，墙蒸菌带虚。
幽怀聊俯仰，无意事施蘧。
奉和九日幸临渭亭登高应制
赵彦昭（唐代）

秋豫凝仙览，宸游转翠华。
呼鹰下鸟路，戏马出龙沙。
紫菊宜新寿，丹萸辟旧邪。
须陪长久宴，岁岁奉吹花。
六十自述四首 其四
章钟亮（清代）

门户支持汔小安，弟兄羁旅迫饥寒。不求官俸还山易，欲报亲恩表墓难。

积善儿孙留好样，长斋妻女劝加餐。重将花甲挨年数，八百彭篯指一弹。
过流河驿挽王侍御
薛瑄（明代）

停舟沽酒酹王君，忍见寒芜遍旅坟。岐路可无人世别，星霜便旅死生分。

青骢腾踏名犹在，白鹤旋归语竟闻。俯仰几回增感慨，朔风吹断海西云。
题明庆塔院
孔淘（宋代）

古寺寻清赏，梯云出薜萝。举头知日近，极目得天多。

别嶂千屏列，长江一带过。常闻净居境，况此复如何。
采桑子·润州多景楼与孙巨源相遇
苏轼（宋代）

多情多感仍多病，多景楼中。尊酒相逢。乐事回头一笑空。
停杯且听琵琶语，细捻轻拢。醉脸春融。斜照江天一抹红。
古镜
释元觉（明代）

匣中藏已久，一见一回新。有象知谁识，无言止自亲。

空秋潭底月，深夜定中身。莫讶风尘掩，从来会照人。
和岩州添倅赵彦先寄四绝句
杨万里（宋代）

不见王孙今九春，新词丽曲夹心神。
只言风月平分破，却是江湖一散人。
行绵州道中
陆游（宋代）

三年客江硖，万死脱鱼鼋。
平地从今始，穷涂敢复论。
园畦棋局整，坡垄海涛翻。
瘦犊应多恨，泥涂伏短辕。
离合 其三 承乏淄青将发有怀故人寓郡望姓字
王世贞（明代）

金绯虽被躬，余怀日飘瞥。诗韵成孤赏，讨论谁为竭。
阮郎归（为张丞寿）
侯置（宋代）

薰风吹尽不多云。晓天如水清。哦松庭院忽闻笙。帘疏香篆明。

兰玉盛，凤和鸣。家声留汉庭。狨鞍长傍九重城。年年双鬓青。
宫词 其一○四
花蕊夫人徐氏（唐代）

杨柳阴中引御沟，碧梧桐树拥朱楼。金陵城共滕王阁，画向丹青也合羞。
自贻吟
邵雍（宋代）

六十有七岁，生为世上人。
四方中正地，万物备全身。
天外更无乐，胸中别有春。
同丁致远司户游东掖山二首
李庚（宋代）

与君共饱桑门饭，愧我曾非莲社人。
若问生公讲堂事，青山门外自横陈。
光阴吟
邵雍（宋代）

三百六旬有六日，光阴过眼如奔轮。
周而复始未尝息，安得四时长似春。
缘识
宋太宗（宋代）

我有真金色，常银染不得。
我有智慧空，从头即是实。
我有兜罗绵，岂受凡情墨。
劝尔世间人，善道须平直。
秋林读书图为章光远赋 其二
刘永之（明代）

离思方萧索，况复暮秋馀。衰兰空委露，残荷已委渠。

独忆西风宴，还伤北涧居。忧来绕庭树，閒拈坠叶书。

霜露日凄凄，园林烟景变。落日薄寒塘，斜日明秋甸。

陶尊湛清醑，瑶枕含幽怨。寂寞西窗下，时闻山鸟啭。
拟桃叶团扇歌三首 其二
周紫芝（宋代）

裁纨作团扇，纤纤如白玉。岁寒不改姿，持用可郎目。
宿江西寺
寇准（宋代）

独宿西林夜，凝然静拥袍。
巫云秋暝峡，楚月冷生涛。
莎败蛩犹噪，乡遥梦亦劳。
霜风开落叶，还欲续离骚。
无动
王安石（宋代）

无动行善行，无明流有流。
种种生住灭，念念闻思修。
终不与法缚，亦不著僧裘。
【中吕】迎仙客_感旧鹦鹉洲
张可久（元代）

感旧
鹦鹉洲，凤凰楼，十年故人怀旧游。杜陵花，陶令酒，酒病花愁，不觉的今春瘦。
湖上送别
钓锦鳞，棹红云，西湖画船三月春。正思家，还送人，绿满前村，烟雨江南恨。
春日湖上二首
雨亦奇，锦成围，笙歌满城莺燕飞。紫霞杯，金缕衣，倒著接篱，湖上山翁醉。
舞绛纱，扣红牙，耳边玉人催上马。雪儿歌，苏小家，月淡梨花，醉倚秋千架。
春晚
看牡丹，倚阑干，宿酒乍醒攲髻鬟。燕初忙，莺正懒，帘卷轻寒，玉手调筝雁。
秋夜
雨乍晴，月笼明，秋香院落砧杵鸣。二三更，千万声，捣碎离情，不管愁人听。
黄桂
近玉阶，映瑶台，婆婆小丛岩畔栽。雁初飞，花正开，金粟如来，望月佳人拜。
吴兴行赠归高士祚明
顾炎武（明代）

北风十二月，游子向吴兴。榜人问何之，不言但沾膺。

三年干戈问乡国，有兄不得归茔域。高堂有母儿一人，负米百里伤哉贫。

此来海虞两月日，裁得白金可半镒。归来入门不暇餐，直走山下求兄棺。

湖中雪满七十峰，江山对君凝愁容。冬尽月向晦，慈亲倚门待。

果见兄骨归，心悲又以喜。如君节行真古人，一门内外唯孤身。

出营甘旨入奉母，崎岖州里良苦辛。君向余太息，此事不足言。

遥望天寿山，犹在浮云间。长叹未及往，尘沙没中原。

神州已陆沉，菽水难为计。岂无季孙粟，义不当人惠。

世无汉高帝，饿杀韩王孙。宁受少年侮，不感漂母恩。

时人未识男儿面，如君安得长贫贱。读书万卷佐帝王，传檄一纸定四方。

拜埽十八陵，还归奉高堂。穷冬积阴天地闭，知君唯有袁安雪。
杂拟十首 其八
赵秉文（金朝）

戚戚去故里，辛苦从军行。黄沙翳白骨，麟阁垂功名。

西北秋风至，日暮愁云生。火烧白草冈，水断黄河声。

天寒马屯缩，仰天为悲鸣。男儿贵死难，义重鸿毛轻。

南登雕阴坂，北望骠骑营。驻马千丈坡，射雕万里程。
寄卢陟
韦应物（唐代）

柳叶遍寒塘，晓霜凝高阁。累日此流连，别来成寂寞。
送范涵虚太史入闽
于慎行（明代）

卧病谢何徒，块焉处寥廓。客从何方来，缄书投我橐。

开缄见故何，我心忽不乐。问子今何适，行行入瓯骆。

瓯骆日南陬，思客春梅落。冉冉江中云，迢迢海上郭。

太息念我曹，十载依铜爵。云胡乖羽翮，南北成离索。

惊飙拂林树，洪流奔大壑。凤栖无静柯，龙游安所托。

闻君有良剑，旧在丰城凿。佩之入山海，不能逢不若。

宝此千金质，百鍊焉能铄。今我方无为，草玄惟寂寞。
皇恐滩三首
杨万里（宋代）

只愁江水去无还，石打银涛倒上滩。
道是此滩天下恶，古今放过几樯竿。
娄忠简公挽词
楼钥（宋代）

边事衅初开，惟公论不回。
深谋比娄敬，极力阻王恢。
儿戏何堪用，冰山忽已推。
朝廷始更化，大老盍归来。
赋得柳卷啼莺送景文伟应谷府聘
谢晋（明代）

何处黄鹂语，垂杨紫陌深。一声初破晓，千里远流音。

出谷将求友，迁乔欲上林。叮咛如有意，还感别离心。
新凉书事
陆游（宋代）

卧看鸟篆印苍苔，窗户凉生亦乐哉！鸣树乱蝉催日落，拂阶飞叶报秋来。
病余已觉身如寄，醉里却怜心尚孩。
排日从今占幽事，折残篱菊探溪梅。
偈颂七首
释亮（宋代）

者僧问处绝谣讹，就便牛来付与它。
嫩绿枝头红一点，动人春色不消多。
题司空山观
李韶（唐代）

梁代真人上紫微，水盘山脚五云飞。

松杉老尽无消息，犹得千年一度归。
宣义池上
刘得仁（唐代）

修篁夹绿池，幽絮此中飞。何必青山远，仍将白发归。

鸟啼亦有恨，鸥习总无机。树起秋风细，西林磬入微。
赠白云道人
潘玙（宋代）

白云堆里缚茅庐，活计无多乐有余。
午灶旋添烧药火，夜檠频有养生书。
门无过客常笼鹤，园凿新池学钓鱼。
身远利名心似水，梦闲时复到华胥。
游硖石西山访逵上人坐天开图画所为设酒赋诗
贝琼（元代）

清明无雨试登山，丹井西头一扣关。石戴楼台飞鸟外，天开图昼白云间。

桫椤树合阴初绿，踯躅花残色尚殷。却喜远公能置酒，老夫为汝一开颜。
迈陂塘 春水盟鸥图，为稚秋题。
姚燮（清代）

问苕南、元真归后，烟波今复谁主。矮蓬尺半蠡船小，荡得柔漪如絮。

乡可住。有一个渔台，三两垂杨树。悄无人处。好挂网为帘，卷蓑当枕，梦觉听苹语。

醒还醉，吟到杜陵诗句。飘飘天地何许。夕阳媚影流春翠，素袂红衣容与。

须鉴取。把水写清吾，云写閒閒汝。水云无数。趁催柳风期，送桃潮信，溪上共来去。
凌源阁
戴应魁（宋代）

天风吹铃语不烦，菩提树杪碧阑干。
恒河月满三千界，大树云阑五百尊。
辟支腊现赤蛇死，玉局手泽苍苔乾。
老僧出定蟠龙吼，唤醒诸寮佛子孙。
隐屏
陈普（宋代）

排云觝雨立虚空，端正方严万壑中。
好去明堂充宁倚，不应留此伴仙翁。
满江红·休羡莺花
赵希蓬（宋代）

休羡莺花，春富贵、韶光九十。最好是、清秋时候，人间何夕。天上紫云车趣驾，殿中青鸟音传实。正女牛、南极一齐明，光相敌。诗在手，堂趋北。染豪处，池翻黑。看回鸾飞诰，宠封新国。福比箕畴兼备五，寿除彭祖千中一。更好将、大衍数重推，来复日。
读《后汉书》作小乐府三十八章 其三十七 善在此
张晋（清代）

次孙本人奴，独行古莫比。泣呼君夫人，敬告善在此。
偈颂一百一十七首 其七十三
释绍昙（宋代）

结夏已半月了也，水牯牛作么生。爱从荒草去，不向坦途行。

闹中牵索，静处加鞭。月白风清眠露地，声声牧笛响烟村。
盖仙山六题 其三 甘泉
王藻（宋代）

一脉灵源来已长，色浓如醴味甘香。石龙洞处无尘染，留与仙家作玉浆。
酬庆州五弟
范纯仁（宋代）

仲氏居青琐，予而各大州。报君当尽节，省己合回头。

继述将何有，荣华过即休。相期知止足，里社早同游。
次韵毛幼声
陶梦桂（宋代）

人生自得即逍遥，到底声名不用高。
心地一朝收汗马，泰山万仞等秋毫。
处囊脱颖君非晚，为米折腰余惮劳。
喜得新诗当又选，何须痕饮读离骚。
林和中家观画卷五首 其一 寒芦飞雁仍和子中修撰旧韵
郭祥正（宋代）

芦黄水落秋将暮，鼓翼各寻云外路。为问归飞归底处，我今亦向江南去。
立春日集杜句
高斯得（宋代）

春日垂霜鬓，江村乱水中。
偷生长避地，愁坐正书空。
乞米烦佳客，应门试小童。
布衾冷如铁，长夜岂堪终。
偈颂七十八首 其七十
释正觉（宋代）

芝麻压得油，粳米炊得饭，还我丛林饱参汉。衲僧履道贵平怀，何必临机争转换。

活计自然，家风成现。顺水便风，归舟到岸。寒山拾得笑呵呵，此心分付知音辨。
天门山
李白（唐代）

迥出江上山。（上山一作山上）
双峰自相对。
岸映松色寒。
石分浪花碎。
参差远天际。
缥缈晴霞外。
落日舟去遥。
回首沉青霭。
环珠洞
吕愿中（宋代）

朝野乐升平，园林穷胜讨。
快雨洗尘埃，秋山净如埽。
游鱼聚江洗，饥乌集木杪。
群芳郁峥嵘，一水翠缭绕。
云头苍狗苍，龙蛇乱夭矫。
岩洞真奇崛，造物逞天巧。
近在堂奥间，超然类三岛。
暂舍簿书忙，何时脱纷拔。
静听黄鹂鸣，一声还复悄。
纚维去咫尺，涉步即幽窈。
新岸暗苍苔，乔木蔽萝茑。
山腹有遗祠，隐然见华表。
笋舆访崇台，空旷游遐眺。
八桂困樵苏，叹息心为愀。
任侯三蜀秀，冰壶湛春晓。
有芭驻朱颜，可以长不老。
雄篇顷刻成，举座悉称好。
戛玉副鸣球，士夫善传道。
五岭类观东，一览众山小。
吕岩何兴废，事固有前兆。
新诗刻翠珉，异日可稽考。
玩珠纪胜游，聊复醉清醥。
游山归泛舟出里湖待月
俞明震（清代）

山游腰脚疲，蜷卧如春蚕。漾舟出里湖，霁色明澄潭。

群峰促使暝，若戒游人贪。一树尚残照，雨过南山南。

湖光不能紫，细浪吹成蓝。濛濛觉远喧，渺渺穷幽探。

月出天水分，始知风露酣。各有愁暮心，诗味从可参。

清景何处求，湖燕飞两三。一失不可摹，此意吾宁惭。
寿益垣丙午中元日生
黄维之（宋代）

天佑熙朝世产贤，承平旧事并今传。
莱公少避中元日，潞国同生丙午年。
翰墨独传千古秘，声名倔在二公先。
功成野服平原去，要伴灵龟巢碧连。
送卓侍者二首 其二
孙觌（宋代）

禅客青鞋软，诗翁白帽斜。惊飞蝶栩栩，喜见鹊查查。

推户风敲竹，登床雨散花。匆匆一笑许，只履上青霞。
赠友人
韩偓（唐代）

莫嫌谈笑与经过，却恐闲多病亦多。

若遣心中无一事，不知争奈日长何。
郭里南太守见过，即送往兰州
李宪噩（清代）

忆我悬弧辰，祝念在四方。读书缅往迹，壮志常慨慷。

无由致身远，空负七尺长。里井闲岁月，奄忽四十霜。

故人帝都来，舆马惊村庄。昔为同学友，今佩太守章。

别离二十载，遍游雍与梁。屡嗟蜀相功，几回吊秦皇。

朝当出玉门，熊首指敦煌。逝将从子去，行行至洛阳。

逶迤过商山，遂经渭水旁。渭水绕长安，自昔争名场。

所求如未遂，贤达亦感伤。感伤可奈何，绝塞观大荒。

单于遗垒在，瀚海何茫茫。遐览一挥涕，沈抱庶可扬？

负疴不获俱，坐令悲穷乡。
秋怀
王安石（宋代）

城南平野寒多露，窗壁含风秋气度。
邻桑槭槭已欲空，悲虫啾啾促机杼。
柴门半掩扫鸟迹，独抱残编与神遇。
韩公既去岂能追，孟子有来还不拒。
保塞教授同年丁仲勤广寄示和少逸十诗某辄寄之更不理彭意无复次第 其七
王安中（宋代）

烟槛风湍想胜游，新秋莲芡及旁州。先生对影招明月，政得加餐慰少留。
偈颂六十七首
释原妙（宋代）

三千世界作炉，百亿须弥为炭。
生铁铸就禅和，炙得通身红烂。
木樨花
乌竹芳（清代）

绿叶层枝与桂同，花开蒂软怯迎风。经年满院天香散，不待秋清八月中。
空井辞
项炯（元代）

石阑古藓青连钱，老梧石罅孤根悬。下有一斗琉璃泉，辘轳不鸣修绠断，蛛网濛濛梧叶乾。
夏日同卢元明黎缜之饮唐寅仲先生青门
欧必元（明代）

驱车出东郭，访我昔同游。二三岁寒子，所志在林丘。

丘中有高士，结庐枕寒流。开轩纳山色，编篱别田畴。

烟霞满三径，尊酒结绸缪。剖彼青门瓜，可以充庶羞。

岂必世上人，上书干王侯。车马无停轨，烹羊宰肥牛。

妙舞选吴姬，清歌挟齐讴。繁华难久处，知有零落否。

不如偕同侣，纳凉竹林秋。班荆待日夕，玄言递相酬。
八节长欢（登高词）
毛滂（宋代）

泽国秋深。绣楹天近，坐久魂清。溪山绕尊酒，云雾浥衣襟。余霞孤雁送愁眼，寄寒闺、一点离心。杜老两峰秀处，短发疏巾。

佳人为折寒英。罗袖湿、真珠露冷钿金。幽艳为谁妍，东篱下、却教醉倒渊明。君但饮，莫觑他、落日芜城。从教夜、龙山清月，端的便解留人。
竹风亭
释居简（宋代）

尽锄菑翳了，华构绕筼筜。矗矗半檐绿，疏疏六月凉。

雪林听响玉，粉节晕零霜。话到扬州鹤，无非俗肺肠。
杂体诗 奉和鲁望叠韵双声二首 叠韵山中吟
皮日休（唐代）

穿烟泉潺湲，触竹犊觳觫。荒篁香墙匡，熟鹿伏屋曲。
游喷玉潭
司马光（宋代）

万木吼穹谷，驽骀屹不前。
犹胜望尘客，伫立九衢边。
戏呈君用
方岳（宋代）

秋崖初无负郭二顷田，向来耕舍寒炊烟。
负薪行歌遭妇骂，往往倒崖底之枯松，
煮崖边之飞泉。龟肠怒吼卖牛具，
龙骨倒挂行蜗涎。乃以农自目，
其然岂其然。胥山之穷固亦无一钱，
较之於我犹差贤。白头把笔耕六籍，
芸人芸已皆逢年。可曾腰斧响空谷，
但闻种之以弘农陶，耨之以绛人玄。
先生之号则不可，北山久欲移文镌。
吾尝观诸朝，左右分两铨。
若使后夔降典夷作乐，各违所长非所便。
我今手招白云与渠语，两易其任盟当坚。
君农我樵万山绿，依旧司存雨露边。
亦不必承明之庐九入，亦不必岁中之官九迁。
共披烟蓑拜新号，疏驳不到松风前。
烂柯扣角醉眠熟，佳话留与山中传。
吴江五首 其四
李纲（宋代）

系缆江头日脚沈，鲈肥酒美只孤斟。长桥千步风涛稳，横笛一声烟水深。

契阔离亲宁素愿，迂愚报国祗丹心。远游自是男儿事，更把离骚细细寻。
哭萧抡
刘商（唐代）

何处哭故人，青门水如箭。当时水头别，从此不相见。
战城南
杨炯（唐代）

塞北途辽远，城南战苦辛。
幡旗如鸟翼，甲胄似鱼鳞。
冻水寒伤马，悲风愁杀人。
寸心明白日，千里暗黄尘。
乐居户文挽诗
项安世（宋代）

荆州十万户，惟我独知公。
皓皓巉巉甚，凉凉踽踽中。
平生尊骨鲠，互死讳雷同。
此士理黄壤，何人立素风。
庐陵主簿李子贤东顷示长笺用刘元城主簿可教
周必大（宋代）

地跨江闽秀气兼，玉成界尺直方廉。
西曹久处习凿齿，高士谁知孙子严。
我愧元城题品重，君能楚些笔锋铦。
天门底用相吹送，公道今方拔滞淹。
南柯子（问王立之督茶）
陈师道（宋代）

天上云为瑞，人间睡作魔，疏帘清簟汗成河。酒醒梦回眵眼、费摩挲。

但有寒暄问，初无凤鸟过。尘生铜碾网生罗。一诺十年犹未、意如何。
早春杂兴八首 其六
李孙宸（明代）

经旬天不雨，抱汲借溪流。稍便春游路，将无稼事忧。

三年还卧病，数口可谁谋。但遣清尊在，酣歌万虑休。
上巳前一日新晴出游
杨季鸾（清代）

连朝苦雨不放晴，杜门兀坐心怦怦。今晨一洗雨初霁，春禽得意相和鸣。

我蹑芒屐兴不浅，浮云挂眼百虑轻。出门三里复五里，寒花夹道春风迎。

溪头漠漠田几棱，新晴已有人来耕。白云缺处俨图画，山红涧碧湿且明。

牧童驱犊转屋背，人家隐约烟树平。峦回径绕耐寻玩，偶从树底闻流莺。

香螺画榼亦何有，恨不渔弟兼樵兄。小桥导我出深坞，满耳试听寒泉声。
十四夜月
赵蕃（宋代）

镜破何年合，珠沈几日还。
空明歙溪石，行列婺州山。
雁泊宵仍警，虫哀夜不閒。
传呼语舟子，移楫近前湾。
齐天乐（令狐佥迁新廨）
赋梅（宋代）

雕阑曲曲芙蓉水，天然一时潇洒。露浥冰壶，风摇玉佩，缥缈蓬莱如画。银烛欲下。照藻桷翚飞，杏梁虹架。如此规模，杜棱何止万间厦。

明年春燕归早，卷帘应认得，旧家王谢。袖里经纶，幕中佳话，高断云根谁写。青冥纵靶。看人在金坡，炬莲盈把。句忆湘南，渌池明月夜。
希鲁奉议四兄生日
毕仲游（宋代）

画工画青松，惨淡千年姿。辽鹤俛不啄，又有龟如綦。

丈人坐中间，白发衣帔𢂹。云是东方宿，来为寿者师。

再拜致此图，惟兄能似之。骨强老于松，心静灵于龟。

形健瘦于鹤，自与长年期。从来事丹灶，得道今已迟。

定应图上人，适照生之时。富贵虽常情，在兄奚足为。

王侯金满堂，不义乃滓泥。岂如食旧德，朝冠与朝衣。

况复源流远，后昆未可知。好看学行者，恐是麒麟儿。
观吴兴俞君新之作画于瑞竹俞君索诗漫兴四绝
赵蕃（宋代）

烦君索我诗，我诗老不支。
因君为作气，竟亦不能奇。
上元
高登（宋代）

情感此宵元切恨，遣怀高唱一声歌。
清澄月满铺逵路，烜赫莲开未绿荷。
觥酒滞时追伴侣，袖香凝处想纨罗。
更深候望遥肠断，爽约人归不我过。
排闷
陆游（宋代）

吹尽梅花了不知，化工也误老人期。
离离新草随愁出，漠漠余寒与睡宜。
古锦一联吟旧句，文楸数著理残棋。
波生澄涧君何怪？禅榻从来映鬓丝。
马当山感玉勃事
黄淳耀（明代）

斗鸡檄就海南来，犹有雄文对客裁。一日长风千里阁，世间唯有鬼怜才。
朝中措 梅月圆
韩淲（宋代）

为兹春酒寿诗翁。我辈一尊同。香动梅梢圆月，年年先得东风。

冰溪清浅流环玉，莲幕漫从容。但愿人生长久，挥弦目送飞鸿。
游邓尉山
陆蓨（清代）

停桡费家湖，山翠围几重。舍舟事筇屦，渐入香林中。

邓山峙湖滨，峰势高巃嵷。三万六千顷，湖流浸长空。

花外见晴雪，花里闻香风。朝烟而夕月，泠泠沁心胸。

不憩上竹阁，恍然睹支公。趺坐鸣蒲牢，■如吼苍龙。

清音应虚谷，馀响入深松。忆昨西溪宿，醒时闻此钟。
临江仙·腊月正当三十夜
史浩（宋代）

腊月正当三十夜，几人到此惺惺。一轮明月本圆明。朗然无挂碍，何用问前程。况有长生真秘诀，岁华虽换休惊。但将歌酒乐升平。尘缘如未了，明日贺新正。
太常乐章三十首其九酌献第五室奏大定之舞曲
杨亿（宋代）

赫赫太祖，受命于天。
赤符启运，威加八埏。
神武戡难，功无间然。
翼翼丕承，亿万斯年。
次韵大人五更山吐月 其二
苏过（宋代）

二更山吐月，玉杯侧清夜。谁知蜑子船，独钓澄潭下。

幽人酌桂醑，冰碗白玉藉。他时罗浮录，父老成佳话。
次韵温叔皮秋怀
刘才邵（宋代）

海风截雨晚云收，银汉迢迢傍月流。菊露自应知岁晏，砧声今不起边愁。

寻常酒债何妨有，咫尺湖山未暇游。欲跨青虬舒远目，水仙真肯借人不。
题子文弟南溪奇观
杨万里（宋代）

行尽三江与五湖，江湖元只近吾居。
一陂秋水熔银汁，万里青吾落玉壶。
每约弟兄人定後，恣看风露月来初。
老夫诗句休拈出，漏泄南溪奇观图。
咏梅子真送郭先辈
徐铉（宋代）

忠臣本爱君，仁人本爱民。宁知贵与贱，岂计名与身。

梅生为一贵，献疏来君门。君门深万里，金虎重千钧。

向永且不用，况复论子真。拂衣遂长往，高节邈无邻。

至今仙籍中，谓之梅真人。郭生负逸气，百代继遗尘。

进退生自知，得丧吾不陈。斯民苟有幸，期子一朝伸。
意一元枢称张君平星术相法小诗将行
刘克庄（宋代）

虽别号君平，谁知异姓名。
严惟下帘坐，张乃挈家行。
烽火连几辅，冰霜滞客程。
吾穷有诗耳，资汝谒公卿。
三门与臧奎推官联句题东楼
魏野（宋代）

二陕三门境，江城想未胜。
早衙连庙鼓，夜市杂船灯。
乞任多朝市，忘归有海僧。
东楼仍更好，欲去又同登。
浣溪沙
晁端礼（宋代）

湘簟纱厨午睡醒。起来庭院雨初晴。夕阳偏向柳梢明。

懒炷薰炉沈水冷，罢摇纨扇晚凉生。莫将闲事恼卿卿。
四用前韵酬达夫 其二
刘弇（宋代）

黄金迟日蚁成楼，翠色红光一样浮。短杀五更无客梦，小垂双手有人愁。
骊龙珠吟
天然（唐代）

骊龙珠，骊龙珠，光明灿烂与人殊。十方世界无求处，纵然求得亦非珠。

珠本有，不升沉，时人不识外追寻。行尽天涯自疲寂，不如体取自家心。

莫求觅，损功夫，转求转灭转元无。恰如渴鹿趁阳燄，又似狂人在道途。

须自体，了分明，了得不用更磨莹。深知不是人间得，非论六类及生灵。

虚用意，损精神，不如闲处绝纤尘。停心息意珠常在，莫向途中别问人。

自迷失，珠元在，此个骊龙终不改。虽然埋在五阴山，自是时人生懈怠。

不识珠，每抛掷，却向骊龙前作客。不知身是主人公，弃却骊龙别处觅。

认取宝，自家珍，此珠元是本来人。拈得玩弄无穷尽，始觉骊龙本不贫。

若能晓了骊珠后，只这骊珠在我身。
清远峡
吴拭（明代）

雨过山气清，两禺望相峙。
树里出钟声，烟澄满江水。
熠熠林光中，露重滴松子。
奉圣山中邂逅忻依相与话十年旧事为之惘然二十一日同游陈侍讲附子园偶作此篇
周紫芝（宋代）

不见跳珠巳十年，旧游重说固依然。此生如我岂非梦，到处逢依真是缘。

倦客来看栽药圃，先生昔侍讲经筵。人间作计无多子，也合归耕种谷田。
沈阳杂诗二十首 其五
释函可（明代）

盛衰自今昔，佛岂限中边。竿木随身戏，针锥任众贤。

到山先数马，入室但分钱。亦有二三子，休嗟吾道邅。
溪亭春日
吴泳（宋代）

不必寻芳出远郊，八分春尽属亭皋。
漫波绿皱一溪水，暖日红蒸千树桃，
乌绕屋檐呈卦兆，鹤窥庭户听离骚。
静中识得生生意，堂下蘼芜更不耨。
行路难五首
杨万里（宋代）

长门陈阿娇，却要一生金屋贮娇饶。
长信班婕妤，却要一生纨扇从玉车。
妾心秪作专房地，别人亦有承恩意。
妾心不肯著别人，君心还肯如妾心。
春风秋月浑不管，花落花开空自怨。
千秋万岁一笑休，月明空照古人愁。
淳祐祭海神十六首
佚名（隋代）

灵之来至，垂庆阴阴。
灵之已坐，饬兹五首。
坛殿聿严，陟降孔钦。
灵宜安留，鉴我德心。
次韵子文
范成大（宋代）

幻尘久已破狐涎，身世谁能料鼠肝。
暮夜雨收千嶂出，晨朝风卷四维宽。
我今无事不如梦，君岂有心犹觅安。
但促小槽添压石，龙头珠滴夜珊珊。
小台晚坐忆梦得
白居易（唐代）

汲泉洒小台，台上无纤埃。解带面西坐，轻襟随风开。

晚凉闲兴动，忆同倾一杯。月明候柴户，藜杖何时来。
述华清宫五首
储光羲（唐代）

上在蓬莱宫，莫若居华清。朝朝礼玄阁，日日闻体轻。

大圣不私礼，精禋为群氓。

上出蓬莱时，六龙俨齐首。长道舒羽仪，彤云映前后。

天声殷宇宙，真气到林薮。

昔在轩辕朝，五城十二楼。今我神泉宫，独在骊山陬。

群方趋顺动，百辟随天游。

正月开阳和，通门缉元化。穆穆睟容归，岂为明灯夜。

高山大风起，肃肃随龙驾。

上林神君宫，此地即明庭。山开鸿濛色，天转招摇星。

三雪报大有，孰为非我灵。
题赣州重建思贤阁
杨万里（宋代）

赵公遗爱虎头城，直到张公续此声。
前赵後张俱可阁，赣民不用羡西京。
新秋客怀
许恕（明代）

百年身世一浮沤，又见新凉入郡楼。何处砧声连野哭，旧时月色照边愁。

吴姬怅望芙蓉浦，宛马骁腾苜蓿秋。壮志不随天地老，几回风雨梦神州。
点绛唇（南香含笑）
王十朋（宋代）

南国名花，向人无语长含笑。缘香囊小。不肯全开了。

花笑何人，鹤相诗词好。须知道。一经品藻。又压前诗倒。
雨中看牡丹三首 其二
苏轼（宋代）

明日雨当止，晨光在松枝。清寒入花骨，肃肃初自持。

午景发浓艳，一笑当及时。依然暮还敛，亦自惜幽姿。
赠潘高士 其二
白玉蟾（宋代）

龙虎战百六，乌兔交七九。坎离直寅申，艮巽司卯酉。

一粒同朱橘，千古永不朽。八月十五夜，三杯冬至酒。
白马渡
洪皓（宋代）

国步日多事，霜露任沾衣。
留落十五年，至今方北归。
缭绕一万里，人物太半非。
昔时渡盟津，宾从争扶持。
北辰渡白马，阴噎日无辉。
一酎祈利涉，冯夷莫予违。
惊秋感叶脱，况乃思鲈肥。
父老行欢息，风雨仍霏微。
夜投胙城宿，百里即王畿。
遥望一惆怅，何当拜天威。
陪曾吉甫游中山
韩元吉（宋代）

去天尺五城南寺，目极层轩得此游。
山阔雨收云点缀，江清日淡柳风流。
僧扉缭绕牛鸣地，楼阁参差斗大州。
公自蓬莱旧仙伯，一麾真复占鳌头。
和时登叔祖湾河舟中作
樊莹（明代）

阴风薄朝阳，方舟住溪侧。舟中有归人，怅然起忧色。

长歌巷伯章，闻者重悽恻。信知青云子，永怀在君德。
寄题安福凤林桥
王洋（宋代）

二年庐陵城，不踏安成野。
但闻古侯封，活壤富书社。
剸烦或容容，书考乃下下。
韩君令安成，政事饰儒雅。
考实见功多，程劳用力寡。
邑南横工溪，春流夏湍泻。
舆梁久费支，冬涉犹病骻。
韩君一咄嗟，民力竞输写。
修梁插晴空，野色集平瓦。
问君胡能然，一钱不主把。
因民乃利民，胡往弗宽假。
十年旌旗中，未得洗兵马，
羽书固所先，民簿乃付且。
谁知安成令，从政识用舍。
目前纵奔驰，心事日萧洒，
薛宣好男儿，正可上醇斝。
吾虽不预观，书以告来者。
艳阳祠（三首。效唐人体）
宋濂（明代）

几番花信逐时添，诸柘新篘酒正甜。
莫道晓风犹料峭，内家新赐却寒帘。
妾薄命二首
陈师道（宋代）

主家十二楼，一身当三千。
古来妾薄命，事主不尽年。
起舞为主寿，相送南阳阡。
忍著主衣裳，为人作春妍。
有声当彻天，有泪当彻泉。
死者恐无知，妾身长自怜。
追尊皇太后挽词二首 其二
刘弇（宋代）

循陔备养虚兰膳，吹棘深慈怆凯风。岁阅杯棬馀旧物，气躔龙虎识新宫。

素冠起慕三年外，暖律添晖六服中。百载重论章懿典，崇成应得敌高嵩。
南浦驿
许赓皞（清代）

黯黯垂杨道，青山引去程。啼乌过古驿，寒日淡高城。

僧磬随云度，村烟隔树明。只怜桥下水，犹作别离声。
家居
陆游（宋代）

蒲苇村深地，风霜岁晚天。
溪柴胜炽炭，黎布敌纯绵。
有客问奇字，无人嘲昼眠。
谁言此翁老？懹抱尚超然。
云台
汪元量（宋代）

荒亭驻马酌金罍，风卷黄埃丑上来。
满地山河无汉业，赵州留得古云台。
送李邕
李峤（唐代）

落日荒郊外，风景正凄凄。离人席上起，征马路傍嘶。

别酒倾壶赠，行书掩泪题。殷勤御沟水，从此各东西。
无题二首 其二
吕本中（宋代）

圣学邈难继，斯文当望谁。还能养志气，且务摄威仪。

曾子但三省，子长徒爱奇。从来要功处，本不在多知。
三山阁
许敦仁（宋代）

蓬莱方丈与瀛洲，东引长江欲尽头。几处坛场浑得道，万家楼阁半封侯。

名□荔子尝三熟，负郭潮田插两收。七百年来遗谶事，钓台沙合瑞烟浮。
南省宿直二首 其二
陆游（宋代）

颓然静对北窗灯，识字农夫有发僧。但遣奚奴持古锦，何须侍史护青绫。

尘埃奔走无由息，疾病侵陵不自胜。犹喜眼中多壮观，时看云海化鲲鹏。
酬王秀才桃花园见寄
杜牧（唐代）

桃满西园淑景催，几多红艳浅深开。

此花不逐溪流出，晋客无因入洞来。
送耿十三湋复往辽海
戴叔伦（唐代）

仗剑万里去，孤城辽海东。旌旗愁落日，鼓角壮悲风。

野迥边尘息，烽消戍垒空。辕门正休暇，投策拜元戎。
挽赵路分善应三首
赵蕃（宋代）

惟我先君子，相于出自同。
年推大父行，议笃古人风。
薄宦曾怜我，经行阻见公。
讣闻仍葬日，恸哭匪途穷。
戴帅初九日无憀以满城风雨近重阳为韵七首袖而示余因次其韵 其六
陈著（宋代）

世多多才翁，谁识识字农。可人忽来思，劳苦意稠重。

时危幸未死，尊酒得相从。一醉不须辞，毋待漏尽钟。
朝中措·梅
陆游（宋代）

幽姿不入少年场。无语只凄凉。一个飘零身世，十分冷淡心肠。一江头月底，新诗旧梦，孤恨清香。任是春风不管，也曾先识东皇。一
夏日南湖汎舟因过琼华园六首
张镃（宋代）

头上云忙雨欲来，箬篷还转碧芦隈。
中流数点沾衣湿，便放西山夕照开。
送赵子真送藏经于朝廷
王质（宋代）

忆昔同游金凤台，临高望远思悠哉。重来又作燕山别，不意翻悠驿马催。

宝藏元辉天上去，塞尘秋色鬓边来。归期已定终年约，莫遣丹心一寸灰。
桐柏崇道观
释长吉（宋代）

太帝天坛渤澥连，金霞苍壁隔埃尘。
蓬丘不断青禽位，仙仗时来白虎軿。
星籥岂惟壶内景，桃花长媚洞中天。
优游笑把洪崖袂，瞬息人间又几年。
寿五一弟四首
廖行之（宋代）

年年六月二十一，举酒华堂祝诞辰。
此意肯为身快乐，须知所喜寿慈亲。
倚杖
吴清鹏（清代）

投簪竟何日，倚杖复兹辰。老去与人远，春来见物新。

碧桃开近眼，黄鸟语翻身。化理谁能会，天机只是真。
山中六言三首
文天祥（宋代）

鹤外竹声簌簌，座边松影疏疏。
夜静不收棋局，日高犹卧纱厨。
秋日偕诸同志游金华二首 其一
胡应麟（明代）

屈子歌远游，尚平有遐慕。顾谢青云人，言寻赤松路。

历览穷幽深，冥探惬情素。涧壑扪嵚岑，林峦陟回互。

崖倾黄叶积，谷转垂萝护。高峰散馀霭，峭壁屯寒雾。

娟娟初月升，隐隐微阳暮。长谣钦昔踪，独往怀蹇步。

虑由忘物超，道以遗荣悟。迹契容成公，神交子支父。

徘徊北山文，恻怆淮南赋。眷彼丘中人，回镳对岩户。
寄赵十弟
吕本中（宋代）

十年流落各西东，再见初非旧阿蒙。晋邑自思栾孺子，鲁儒空望叔孙通。

宦情潦倒三荒径，世味衰颓一秃翁。石室度筹吾岂敢，且看鲜健胜庞公。
送姚侍御充渭北掌书记
李频（唐代）

北境烽烟急，南山战伐频。抚绥初易帅，参画尽须人。

书记才偏初，朝廷意更亲。绣衣行李日，绮陌别离尘。

报国将临虏，之藩不离秦。豸冠严在首，雄笔健随身。

饮马河声暮，休兵塞色春。败亡仍暴骨，冤哭可伤神。

上策何当用，边情此是真。雕阴曾久客，拜送欲沾巾。
禅人写真求赞
释正觉（宋代）

身心廓如，手段卷舒。
似华作蜜，如井觑驴。
外不痕兮空印普应，中无象兮道环常虚。
亡机孤坐兮自不为碍，把臂同行兮谁敢相疏。
三月五日
张九成（宋代）

阴阴帘幕作轻寒，蔌蔌花飞已满栏。
困思不忺尝美酒，却怜山色倚栏看。
印铭
李尤（两汉）

赤绂在躬，非印不明。棨传符节，非印不行。龟钮犊鼻，用尔作程。
桃源忆故人（春愁）
郑域（宋代）

东风料峭寒吹面。低下绣帘休卷。憔悴怕他春见。一任莺花怨。

新愁不受诗排遣。尘满玉毫金砚。若问此愁深浅。天阔浮云远。
题王侍御敬止所藏仲穆马图
文徵明（明代）

荦荦才情与世疏，等閒零落傍江湖。不应泛驾终难用，閒看王孙骏马图。
谢京尹惠酒馔
王迈（宋代）

逐客次江干，复此风雨夜。元戎念寂寥，更仆相慰藉。

醽醁实珍念，宠光生邸舍。妻孥共感戚，道路或猜讶。

谓此偃蹇踪，横被弯弓射。彼哉簧正巧，或者石犹下。

同志欲过从，避党辄惊怕。曾谓十连尊，理烦无顷暇。

惠顾及无聊，多言莫为谢。平生仗信义，正色叱奸诈。

此样不入时，致入人话靶。明时方献文，安得有谤骂。

独以殿庐中，语言少假借。遂犯螳螂怒，间坐鸱鸮嚇。

先期入帘幕，坐是罹罟擭。公施不报恩，高义等嵩华。

一言挟纩温，所嗜非酒炙。天日方清明，罪过宜宥赦。

白璧可洗瑕，烦公叩造化。
孙燕诒卜伯符过小斋
邓云霄（明代）

雀下空阶午梦馀，垂帘终日坐清虚。床头正熟贤人酒，户外谁清长者车？

翠幕轻风吹散帙，银塘微雨对观鱼。相过休拟扬雄宅，焚草年来懒著书。
六言四首 其三
陆游（宋代）

乌有翁边贳酒，无何乡里寻花。把定东风一笑，今年别是生涯。
题李惟瞻修德斋
金幼孜（明代）

端居谢尘鞅，力学慕先民。独进功尤密，勤修业自新。

咏归川上晚，弦诵雨中春。抚卷看遗墨，怀人重怆神。
四月十五日饭于因胜
吴则礼（宋代）

老子端有衲子缘，独喜时时听三下。
莫向诸方说久参，白头且结淮南夏。
喜晤须爱楼即送之淮阴
祖道（清代）

一别三年久，邗江得暂留。艰难才握手，风雨又离愁。

梦逐长淮水，烟昏古渡舟。高楼送君处，终日此凝眸。
山居五首
释子淳（宋代）

林麓结茅庐，翛然称所居。
松曲惊破梦，涧冰静涵虚。
春老花犹媚，秋残叶未疏。
良宵无限意，东岭月生初。
早起
许月卿（宋代）

早起轻寒尚裌衣，饭余春雨满行旗。
春波绿处春草碧，晓露浓时晓日晞。
桃李年年春富贵，桑麻事事道精微。
诗情不在火炉畔，风雪灞桥烟景归。
摸鱼儿 生日自述
吴泳（宋代）

甚一般、化工模子。铸成一个拙底。生来不向春头上，却跨暮春婪尾。

蓦省记。早冉冉花阴，㶁㶁循除水。虽然恁地。但笑咏春风，闲推鸣瑟，别自有真意。

从前看，三十七年都未。醉生声利场里。浮云破处窗涵月，唤得自家醒起。

别料理。那玉燕石麟，不当真符瑞。彻头地位。也须是长年，闻些好语，作个标月指。
清平乐（初夏舞宴）
赵长卿（宋代）

清和时候。底事休交瘦。满酌流霞看舞袖。步步锦裀红皱。

六么舞到虚催。几多深意徘徊。拚了明朝中酒，为伊更饮琼杯。